Fysiske knapper gør comeback på mobilen

Efter mere end et årti, hvor smartphones er blevet mere og mere glatte, tyndere og næsten blottet for fysiske knapper, begynder noget overraskende at røre på sig. De fysiske taster – engang selve kernen i mobiloplevelsen – er på vej tilbage. Ikke som nostalgi, men som et bevidst opgør med touch-skærmens begrænsninger.

Det seneste tegn kommer fra Clicks Technology, der netop har præsenteret både en ny mobil med fysisk tastatur og et eksternt snap-on-tastatur til moderne smartphones. Meldingen er klar: Der findes stadig brugere, som skriver – rigtig meget – og som savner præcision, overblik og feedback fra rigtige knapper.

En moderne BlackBerry – uden sociale medier

Clicks’ nye smartphone, Communicator, ligner ved første øjekast en moderne fortolkning af BlackBerry-æraen. En kompakt telefon med fysisk tastatur, tydelige knapper og fokus på effektiv kommunikation frem for underholdning.

Clicks Communicator ligner en moderne Blackberry-telefon.

Telefonen er målrettet dem, der bevidst bruger to mobiler: én privat og én til arbejde. Derfor er Communicator også designet uden adgang til klassiske sociale medier og spil. I stedet er den bygget op omkring beskeder, mails og produktivitetsapps – blandt andet via Niagara Launcher, der prioriterer enkelhed og hurtig adgang frem for distraktion.

Resultatet er en mobil, der ikke forsøger at være alt for alle, men i stedet vil være det rigtige værktøj for dem, der skriver mange mails, beskeder og noter i løbet af dagen.

Knapper, lys og taktil feedback

Det fysiske tastatur er ikke kun til skrivning. Tasterne er også berøringsfølsomme, så brugeren kan scrolle i mails og lister uden at røre skærmen. På siden af telefonen sidder desuden en programmerbar knap med indbygget lys, der kan vise forskellige farver afhængigt af, hvem der skriver – eller hvilken app notifikationen kommer fra.

Knappen kan vise forskellige farver afhængigt af, hvem der skriver – eller hvilken app notifikationen kommer fra

Det er klassiske dyder i ny forklædning: hurtig adgang, tydelig feedback og færre afbrydelser. Noget, mange brugere har savnet, siden smartphones blev rene glasplader.

Også til din nuværende mobil

Samtidig lancerer Clicks et eksternt slide-out-tastatur, som kan klikkes fast på eksisterende smartphones via magnetisk fastgørelse. Tastaturet kan bruges både lodret og vandret og fungerer også med tablets og smart-tv – et klart signal om, at behovet for fysiske knapper ikke kun handler om telefoner, men om al digital indtastning.

Clicks laver også et et eksternt tastatur, som kan klikkes fast på eksisterende smartphones via magneter.

Prisen på Communicator er relativt lav – 499 dollars / 3.280 kroner – og Clicks satser tydeligvis på, at mange vil prøve fysiske taster igen.

Fysiske knapper gør comeback på mobilen